**Nakhon Ratchasiman joukkoampuminen** tapahtui Thaimaan Nakhon Ratchasimassa 8–9. helmikuuta 2020, jolloin korpraali Jakraphanth Thomma aloitti tulituksen ostoskeskuksessa tapettuaan ensin esimiehensä. Hän otti panttivankeja, ja poliisi piiritti hänet. Poliisi ampui lopulta Thomman kuoliaaksi, mikä päätti tilanteen. Välikohtauksessa kuoli 29 ihmistä ja 57 haavoittui.

Tausta
------

32-vuotias korpraali Jakraphanth Thomma oli vakinaisessa työssä sotilastukikohdassa, joka sijaitsee 166 000 asukkaan Nakhon Ratchasimassa, joka tunnetaan myös nimellä Korat. Korpraali Thommalla oli riitaa maakaupoista esimiehensä anopin kanssa.

Osapuolet yrittivät selvittää asioita puhumalla, mutta tämä ei onnistunut. Mies koki että häntä oli petetty.  Ampuja julkaisi 21. tammikuuta alkaen katsottavaa materiaalia somessa. Thomma mainitsi muun muassa, etteivät "rikkaat voi viedä rahojaan hautaan".*lähde?*

Tapahtumat
----------

Thomma tappoi 8. helmikuuta noin kello 15.30 everstin arvoisen esimiehensä Anantharot Krasaen ja talon omistajan tämän yksityisasunnossa kasarmilla. Talon omistaja oli everstin anoppi Anong Mitchan.

Asunnossa ampumisen jälkeen Thomma varasti armeijan Humvee-ajoneuvon ja aseen Surathamphithakin tukikohdasta. Hän myös ampui häntä pidättämään tulleet poliisit ja kaksi muuta.

Thomma meni Terminal 21 Korat -ostoskeskukseen ja aloitti tulituksen noin kello kuusi illalla. Mies ampui tarkasti tappaakseen. Monia kuoli jo ostoskeskuksen pihalla autoihinsa tai muualle. Mies tappoi yhteensä 29 ihmistä ja haavoitti 57 ihmistä. Tekijä ampui ostoskeskuksen ulkopuolella keittimen kaasupulloa, jonka räjähdys sytytti tulipalon. Ihmiset juoksivat ammuskelua paniikissa pakoon. 

Ostoskeskuksessa vallitsi tuntikausia tilanne, jossa ihmiset piileksivät. Ampuja nousi neljänteen kerrokseen. Poliisi saapui pohjakerrokseen ja vapautti satoja mahdollisia ampujan uhreja, mutta ampuja liikkui yhä ostoskeskuksessa.

Poliisi yritti epäonnistuneesti ratkaista tilannetta mm. Thomman äidin avulla. Kaappaajan oma some-lähetys ja muut tv-lähetykset katkaistiin, jälkimmäinen siksi, ettei Thomma pystyisi seuraamaan poliisin toimia. Poliisin ja Thomman välillä käytiin tulitaistelu, jossa kuoli yksi poliisi.

Poliisin ja armeijan erikoisjoukot saapuivat aamulla puoli yhdeksältä. Samalla tuli ambulansseja ja niiden henkilökuntaa. Harjoiteltuaan ensin operaatiota erikoisjoukot rynnäköivät nopeasti ja tappoivat Thomman pian. Samalla he vapauttivat ostoskeskuksesta satoja mahdollisia kaappaajan uhreja. Vasteaika tilanteen alkamisesta sen päättymiseen oli noin 17 tuntia. Joidenkin tietojen mukaan Thomma tapettiin hänen yrittäessään paeta.*lähde?*

Lähteet
-------

1. ↑  BBC: Thai soldier kills 20 in shooting rampage *BBC News*.  8.2.2020. Viitattu 8.2.2020. (englanniksi)
2. 1 2  Ainakin 20 kuollut sotilaan avattua tulen kasarmilla ja ostoskeskuksessa Thaimaassa *Helsingin Sanomat*.  8.2.2020. Viitattu 8.2.2020.
3. ↑  Thai gun rampage soldier shot dead *BBC News*.  9.2.2020. Viitattu 9.2.2020. (englanniksi)
4. 1 2  Kommandojoukot ampuivat 26 ihmistä tappaneen sotilaan Thaimaassa 12 tunnin piirityksen jälkeen - syynä veritekoon kiista maakaupoista *www.iltalehti.fi*. Viitattu 9.2.2020.
5. ↑  How the Thailand mass shooting unfolded *BBC News*.  9.2.2020. Viitattu 9.2.2020. (englanniksi)
6. ↑  Thai survivors recall shooting rampage ordeal *BBC News*.  9.2.2020. Viitattu 9.2.2020. (englanniksi)
7. ↑  Thaimaan joukkoampujaa piileskeltiin vessassa ja pöytien alla – "Kaikki olivat kauhuissaan" *Yle Uutiset*. Viitattu 9.2.2020.
8. ↑  Haapsaari, Mona: Suomalaismies oli thaimaalaisessa kauppakeskuksessa, kun ammuskelu alkoi ja ikkunalasit rysähtivät alas – "Sanoin lapselle, että seuraa isiä" *mtvuutiset.fi*.  9.2.2020. Viitattu 10.2.2020.
9. ↑  Thaimaan joukkoampuminen: Erikoisjoukot suunnittelivat yön pimeydessä operaation ja hetkessä kaikki oli ohi *Helsingin Sanomat*.  9.2.2020. Viitattu 9.2.2020.
10. ↑  Sotilas ampui ainakin 20 ihmistä Thaimaassa, poliisi teki rynnäkön piiritettyyn ostoskeskukseen – video näyttää paniikin *Yle Uutiset*. Viitattu 8.2.2020.
11. ↑  Thaimaan kauppakeskusampuja on ammuttu kuoliaaksi – yli 20 sai surmansa *Ilta-Sanomat*.  8.2.2020. Viitattu 9.2.2020.